**MTÜ Eesti Psühhoanalüütiline Selts**

**EPAS KOOLITUSKESKUSE ÕPPEKAVA**

**Psühhoanalüütiliste psühhoterapeutide täienduskoolituse õppekava**

**PSYCHOANALYTIC PSYCHOTHERAPY TRAINING**

**Õppekava nimetus** (eesti k) psühhoanalüütiliste psühhoterapeutide väljaõpe

 (inglise k) psychoanalytic psychotherapist training

**Eriala nimetus** (eesti k) psühhoanalüütiline psühhoterapeut

 (inglise k) psychoanalytical psychotherapist

**Õppekeel** eesti ja inglise keel

Õppeaja kestus akadeemilise tunni ühikutes on kirjeldatud moodulite ja teemade lõikes allolevas õppekavas.

**Eesti Psühhoanalüütiline Selts on EFPP** (*European Federation for Psychoanalytic Psychotherapy****)*** **liige**.

**Koolituse kestus on 3 aastat ja selle õppeprogramm vastab EFPP (*European Federation for Psychoanalytic Psychotherapy,*** [**www.efpp.org/**](http://www.efpp.org/)**) nõuetele. Koolitust on aktsepteerinud ka Eesti Psühhiaatrite Selts, Eesti Psühholoogide Liit (EPL), Kliinilise Psühholoogia Kutsekomisjon (8.10.2012).**

**Koolituse läbimise korral on õigus psühholoogidel taotleda Kutsekoja kaudu kutset- “Kliiniline psühholoog- psühhoterapeut” - tase 7 ja tase 8**

**Hariduse liik:** täienduskoolitus

**Koolituse liik**: kõrgkoolijärgne tööalane koolitus

**Koolituse eesmärk:** koolitusel osalejate konkurentsivõime tõstmiseks tööturul läbi valdkonna spetsiifiliste teadmiste ja –oskuste omandamise

**Maht tundides:** 1200 tundi, sellest 244 tundi auditoorset tööd, 244 tundi praktilist õppet ja 220 tundi iseseisvat tööd, 192 tundi superviseeritavat praktikat , 300 tundi (4 aastat) omateraapiat

**Nominaalne õppeaeg kuudes**: 36 kuud

**Vastuvõtu tingimused:** Psühhiaatri või psühholoogi kõrgharidus, kliinilise psühholoogi kvalifikatsiooni olemasolu või omandamine, isiksuslik kutsesobivus- vastavalt väljakuulutatud konkursitingimustele (hinnatakse intervjuudega), soovitav praktilise töö kogemus nõustamise või kliinilise töö alal, omateraapia alustamine koolituspädevusega terapeudi juures.

**Lõpetamise tingimused:** 80% osavõtt teoreetilisest õppusest ja praktikumidest (seminaridest), lõputöö edukas kaitsmine, 100% praktiliste ülesannete sooritamine ja iseseiva töö arvestus.

**Õppekava sisu lühikirjeldus**. Õppekava sisaldab psühhoanalüütilise psühhoteraapia ajaloo, teoreetiliste aluste, eri koolkondade teoreetiliste lähtekohtade ja praktiliste meetodite tundmaõppimist. Eri häirete käsitlemise aluste ja praktiliste vilumuste ja oskuste omandamist. Samuti psühhoanalüütilise psühhoteraapia eetika printsiipide omandamist ja psühhoanalüütilise psühhoteraapia hindamis – ning uurimismeetodite tundmaõppimist. Teoreetilised teadmised seostatakse eri koolkondade meetodite, praktiliste oskuste ja vilumuste omandamisega nii simuleeritud olukordades kui reaalses töös. Õpilased läbivad omateraapia psühhoanalüütilise psühhoteraapia vormis. Kursuse vältel kirjutatakse lõputöö. Superviseeritava praktika käigus omandatakse iseseisva töö praktilised oskused superviisori juhendamisel.

**Eesmärgid.** Eesmärgiks on anda õpilastele põhjalikud teadmised, praktilised oskused ja vilumused ning eetiline baas tööks psühhoanalüütilise psühhoteraapia võttestikuga eri kontekstides (meditsiin, kultuuri mõistmine, sotsiaaltöö, koolikeskkonnas) eri häirete ja probleemide käsitlemiseks ning algteadmised uurimistöö läbiviimiseks oma tegevuse efektiivsuse kohta.

**Õppetöö vormid.** Auditoorne töö- loengud, seminarid, praktilised harjutused väikegruppides, supervisioon väikegrupis. Praktiline töö- õpilaste praktiline töö oma isiksuse eripärade paremaks tundmaõppimiseks (omateraapia). Iseseisev töö- töö kirjandusega, uurimistöö, lõputöö kirjutamine, supervisioon.

**Lõpetamisel väljastatav dokument:** Tunnistus psühhoanalüütilise psühhoterapeudi koolituse täieliku läbimise kohta, mis annab õiguse astuda Eesti Psühhoanalüütilise Seltsi liikmeks. Psühholoogidel on õigus taotleda Kutsekoja kaudu kutset Kliiniline psühholoog- psühhoterapeut” tase 7 , tase 8. Teoreetilise osa läbinuile väljastatakse tõend läbitud ainete kohta.

**Õppeainete loend**

**Psühhoanalüütilise psühhoterapeudi täienduskoolitus**

**Õppekava eduka läbimise korral omandatavad teadmised ja oskused:**  Õppekava läbinud inimene omab süsteemset ülevaadet eriala põhimõistetest, teoreetilistest printsiipidest ja uurimismeetoditest samuti psühhoanalüütilistest arengu- ja isiksuse teooriatest.

Oskab eriala ülesannete lahendamisel etteantud raamides valida ja kasutada sobivaid meetodeid ja tehnikaid ning rakendada seda parima tulemuse saamiseks.

Oskab hinnata, planeerida, ja läbi viia terapeutilist tööd erinevate patoloogiate korral.

On suuteline psühhoanalüütilistest teooriatest lähtuvaid teadmisi ja oskusi iseseisvalt rakendama praktilises töös.

Omab ülevaadet erinevatest psühhopatoloogiatest ja nende arengu mehhanismidest ning oskab ära tunda erinevaid patoloogiaid. Omab teadmisi milliste häirete puhul rakendatakse paljastavat või toetavat teraapiat. Oskab oma töö protsessi läbi viia lähtudes eetikast ja heast tavast.

On suuteline ennast pidevalt iseseisvalt ja tööalaselt täiendama ning superviseerima oma tööd vajaduse ilmnemisel.

|  |  |  |  |  |
| --- | --- | --- | --- | --- |
| **Õppeaine** | **Auditoorne õpe** | **Praktiline õpe** | **Iseseisev töö** | **Kokku** |
| **1. Psühhoanalüütilise psühhoteraapia areng ja ajajalugu** | 2 |  | 10 | 12 |
| **2. Psühhoanalüütilise psühhoteraapia alusteooriad** | 40 |  | 24 | 64 |
| **3. Psühhoanalüütilise psühhoteraapia eri koolkonnad** | 100 |  | 40 | 140 |
| **4. Eri häirete ja probleemide ravi psühhoanalüütilise psühhoteraapia abil** | 82 |  | 80 | 162 |
| **5. Psühhoanalüütilise psühhoteraapia eetika** | 10 |  | 20 | 30 |
| **6. Psühhoanalüütilise psühhoteraapia protsessi ja tulemuslikkuse uurimine** | 10 |  | 16 | 26 |
| **7. Psühhoanalüütilne juhtumi analüüs** |  | 244 |  | 244 |
| **8. Omateraapia** |  |  | 300 | 300 |
| **9. Superviseeritav praktika** |  |  | 192 | 192 |
| **10. Eksam ja lõputöö kaitsmine** |  |  | 30 | 30 |
| **KOKKU** | 244 | 244 |  | 1200 |

**Kood Teema**

**PATA Psühhoanalüütilise teraapia areng**

1. Psühhoanalüütilise teraapia I Faas
2. Psühhoanalüütilise teraapia II Faas
3. Psühhoanalüütilise teraapia III Faas
4. Psühhoanalüütilise teraapia IV Faas
5. Põhiliste psühhoanalüütiliste terminate areng
6. Psühhoanalüütilise teraapia areng eri maades

**Sisu kirjeldus:** tutvustatakse psühhoanalüütilise teraapia teooriate põhisuundade arengut ja selle mõju psühhonalüütilise teraapia tehnikatele.

**Mooduli eduka läbimise korral omandatavad teadmised ja oskused:** Teadmised erinevates maades esile tulevate psühhoanalüütiliste suundade kohta. Oskus hinnata autori päritolu järgi tema võimalikku teoreetilise lähenemise eripära. Oskus nimetada põhilisi erinevusi erinevate psüühoanalüütiliste voolude vahel.

**PA-AT Psühhoanalüütilise teraapia alusteooriad**

1. S. Freudi instinkti teooria
2. S. Freudi ärevuse teooriad
3. S. Freudi infantiilse seksuaalsuse teooriad
4. S. Freudi topograafiline mudel
5. S. Freudi strukturaalne mudel
6. M. Kleini teooriad
7. Objekt- seose teooriad
8. Ego psühholoogia
9. Mina (*Self*) psühholoogia

**Sisu kirjeldus**: **1-5** Tutvustatakse S. Freudi instinkti teooria teket ja arengut. Selle seoseid inimese energeetilise tasakaaluga ja ärevuse rolli inimese arengus ning kultuuri arengus. Vaadeldakse inimese lapseea seksuaalsuse arengut ja selle erinevate viiside ilmnemist täiskasvanutel. Antakse ülevaade teadvuse-eelteadvuse ja alateadvuse arusaamadest S. Freudil. Vaadeldakse Ego, Id-i ja Super-ego mõistete kujunemist ja arengut Freudil ning hiljem.

**6**- Tutvustatakse täiendusi ja uuendusi, mida Melanie Klein on toonud psühhoanalüütilise teooria arengusse. Selgitatakse kahe arengulise etapi – paranoilis-skisoidse ja depressiivse positsiooni – sisu ja olemust. Õpitakse tundma introjektsiooni ja projektsiooni mehhanisme ning projektiivse identifikatsiooni olemust. Käsitletakse Melanie Kleini arusaamist alateadlikest fantaasiatest, armastusest ja agressioonist, kadedusest, süütundest, heastamise soovist ning tänulikkusest.

**7-**. Ülevaade objekt-seose teooria tekkimisest, olemusest ja erinevates teooriatest – Melanie Klein, Donald Winnicott, Ronald Fairbairn, Otto Kernberg. Objekt-seose teooria seos klassikalise psühhoanalüüsiga.

**8-** Ego-psühholoogia tekkimine ning seos ja koht psühhoanalüütilise mõtte arenguga. Strukturaalse teooria, kaitsemehhanismide, ego funktsioonide, ego nõrkuse ja tugevuse ning adaptatsiooni teemade käsitlus. Psühholoogilise kompromissi koht ego-psühholoogias. Erinevus psühholoogilise konflikti mõistmises klassikalise psühhoanalüüsiga. Teoreetilise psühholoogia täiendused psühhoanalüütilisse mõtlemisse.

**9**. Heinz Kohuti mina-psühholoogia kujunemine ja koht nii Ameerika kui kogu maailma psühhoanalüütilise mõtlemise arengus. Mina-objekti mõiste, areng, patoloogiad ja vajadused. Nartsissismi keskne koht mina-psühholoogia teoorias. Empaatia. Mina kui koherentse terviku mõiste ja mina struktuur. Kolm mina-objekti vajadust ja ülekande liiki (peegeldamine, idealiseerimine ja alter-ego).

**Mooduli eduka läbimise korral omandatavad teadmised ja oskused:**

**1-5** Omandatakse teadmised S. Freudi teooriate aregu etappidest ja selle arengu mõjust teraapia tehnikatele. Osatakse hinnata inimese käitumist ja olekut vastavalt Freudi topograafilisele ja strukturaalsele mudelile. Saadakse aru ärevuse osast käitumise juhtimsiel ja regressioonil.

**6**. Teadmised ja arusaamised M. Kleini teooria kohast psühhoanalüütilise mõtte arengus. M. Kleini panuse mõistmine psühhoanalüütilise mõtte arengusse. M. Kleini teooria põhiliste kontseptsioonide tundmine ning teooria kliinilise rakenduse võimalustest arusaamine.

**7.** Teadmised objekt-seose teooria olemusest, erinevatest teooriatest ja oskused objekt-seose teooria rakendamises kliinilises töös.

**8**. Teadmised ja arusaamised ego-psühholoogia kohast psühhoanalüütilise mõtte arengus. Põhiliste ego-psühholoogia mõistete ja teoreetiliste kontseptsioonide tundmine ning nende sidumine kliinilise tööga.

**9.** Mooduli eduka läbimise korral omandatavad teadmised ja oskused:

 Teadmised ja arusaamised mina-psühholoogia kohast psühhoanalüütilise mõtte arengus. Põhiliste mina-psühholoogia mõistete ja teoreetiliste kontseptsioonide tundmine ning nende sidumine kliinilise tööga.

**PAK Psühhoanalüütilise teraapia koolkonnad**

1. Freudistid
2. Neofreudistid
3. Freudist eraldunud koolkonnad
4. Kleiniaanlik psühhoanalüüs
5. Kleiniaanlikust teooriast lähtuvad tehnikad
6. Ego- psühholoogia
7. Objekt- seose teraapiad
8. Mina (*Selfi*) psühholoogia
9. M. Mahleri Separatsiooni- individualisatsiooni teooria
10. Inglise sõltumatu koolkond
11. D. W. Winnicottí lähenemine
12. Defitsiidi ja konflikti mudel
13. Psühhoanalüütilised isiksuseteooriad
14. Psühhoanalüütilised vaated kultuurile ja poliitikale
15. Psühhoanalüütilise teraapia kriitika

**Sisu kirjeldus:**

**1-3** Tutvutakse nn. "psühhoanalüüsi puuga" põhivaadete erinevusega Freudistidel Neofreudistidel ja Freudist eraldunud koolkondadel.

**4- 5** Kleini teooria edasi arendajad – Wilfred Bion (ema funktsioon kui konteiner), Herbert Rosenfeld jt. panus Kleini mõtete edasiarendajatena. Kleini teooriaga seotud Andree Green, Donald Winnicott ja Ronald Fairbairn kui uudse lähenemise loojad objekt-seose teoorias. Alateadvuslike fantaasiate koht introjektsiooni ja projektsiooni mõistmisel. Erinevate positsioonide (Paranoid-skisoidne ja depressiivne) mõistmine arengus ja nende analüüs. Projektiivse identifikatsiooni  kasutamine suhtlemises. Alateadvuse analüüs lähtudes elu ja surmatungi vahelisest püsivast vastasseisust.

**6-7** Ego-psühholoogia rajajad Heinz Hartmann jt. Edith Jacobson, Margareth Mahler, Erik Erikson ja Rene A. Spitz kui ego-psühholoogia edasi arendajad. Charles Brenner kui kaasaegse ego-psühholoogia esindaja ja uusaegse konfliktiteooria rajaja.

Objekt seose teooria juured: Sigmund Freud, Sandor Ferenczi, Karl Abraham. Objekt seose rajaja Melanie Klein ja tema teooria edasiarendajad: Donald Winnicott, Ronald Fairbairn, Wilfred Bion; Thomas Ogden ja Glen Gabbard.

**8-** Nartsissismi kontseptsioon psühhoanalüütilises mõtlemises: Sigmund Freud, Heinz Kohut, Otto Kernberg. Mina-psühholoogia teooria põhilised kontseptsioonid ja nende edasiarendused.

**9**. Käsitletakse lapse psüühilist arengut lähtuvalt M.Mahleri teooriast. Lähema vaatluse alla tulevad järgnevad olulisemad arenguetapid: primaarne nartsissism, sümbiootiline faas ja põhiturvalisuse teke, sümbiootiline faas ja nartsisstliku häire kujunemine; separatsiooni ja individualiseerumise protsess ( varajase eneseväärikustunde kujunemine, kujutlus hoidjast ja eneseregulatsioon, empaatia areng ). Individualiseerumine ( mina kuvandi teke, objekti püsivus, teiste inimeste ja välismaailma tajumisvõime)

**10- 12** Tutvustatakse Briti Psühhoanalüütilise Ühingu ühte haru, nn. keskmist e. sõltumatut gruppi, mida esindasid D. W. Winnicott, R. Fairbairn, M. Balint, M. Khan, J. Bowlby jt. Selle koolkonna poolt arendati edasi objektsuhete teooriat. Antakse ülevaade D.W. Winnicoti peamistest kontseptsioonidest ja J.Bowlby kiindumusteooriast. Tutvustatakse D.W.Winnicotti mõjukamaid kontseptsioone nagu hoidev keskkond, siirdeobjekt, piisavalt hea ema, nn. True Self j False Self, antisotsiaalsed tendentsid, mängu tähendus, võime hoolida, võime olla üksinda. Tutvustatakse Winnicotti  vaateid emalikust hoolitsusest, ema-lapse suhtest ja nende seosest vastuülekandetunnetega teraapiaprotsessis.

**13.**  Käsitletakse isiksuse struktuuri võimalikke erinevaid tasemeid (neurootiline, piirialane, psühhootiline ). Vaadeldakse igale struktuurile omaseid kaitsemehhanisme, identsuse integratsiooni, reaalsuse hindamise adekvaatsust, primaarse sisemise konflikti olemasolu, ülekande ja vastuülekande potentsiaali olemasolu. Samuti õpitakse , kuidas igale erinavale struktuuritasemele vastab väline käitumine ja kommunikatsioonivõime nii teraapias kui kaasinimestega.

**14-15** Inimese kontseptsioon klassikalises psühhoanalüüsis (Freud), Melanie Kleini objekt seose teoorias, Objekt-seose teoorias (Kernberg, Fairbairn, Winnicott), Ego psühholoogias, Mina psühholoogias ja mentaliseerimise teoorias (Balint, Fonagy, Target). Sigmund Freudi arusaamine kultuurist ja poliitikas. Charles Brenner’i käsitlus mentaalse konflikti väljendumisest igapäeva elus. Poliitilise (domineeriv ideoloogiline) ja feministliku diskursuse ning klassi erinevuste psühhoanalüütiline käsitlus. Kriitika psühhoanalüütilise teooria ja praktika teadusliku staatuse osas. Kriitika mis tuleneb kaasaegse maailma postmodernsest olemusest. Freudi kui psühhoanalüüsi rajaja ja psühhoanalüütilise mõtlemise kriitika erinevused.

**Mooduli eduka läbimise korral omandatavad teadmised ja oskused**:

**1-3** Omandatakse teadmised erinevate teoreetiliste suundumuste baasilistest erinevustest ja nendest erinevustest lähtuvatest tehnilistest eripäradest. Saadakse aru, mille pärast osade teooriate rakendamine praktilisse tearapeutilisse töösse on takistatud ja nähakse kuidas erinevad rõhud mõjutavad tehniliselt tööd.

**4-5** Erinevate autorite mõtteviiside tundmine, arusaamine erinevate autorite kohast kleiniaanliku mõtte arengus ning erinevate teooriate rakendamise võimalused kliinilises töös. Oskus ja võime kasutada kleinianlikku mõtlemist kliinilises analüütilises töös.

**6-7** Erinevate autorite mõtteviiside tundmine, arusaamine erinevate autorite kohast ego-psühholoogia mõtte arengus ning erinevate teooriate rakendamise võimalused kliinilises töös. Erinevate teooriate tundmine, psühhoanalüütilise mõtte arengu kontekstis. Erinevate kliiniliste lähenemisviiside omandamine.

**8**. Erinevate teooriate tundmine, psühhoanalüütilise mõtte arengu kontekstis. Mina-psühholoogia kliiniliste lähenemisviiside omandamine.

**9**.Teadmised ja arusaamad normaalsest ja patoloogilisest varasest vaimsest arengust ning arengu tähendusest seoses psüühiliste häiretega.

**10 – 12** Tekib laiem arusaam psühhoanalüütilisest mõtlemisest ja selle arengust enne ja pärast II Maailmasõda Inglismaal ja Sõltumatu koolkonna mõjudest objektsuhete teooriale ja kaasaegsele psühhoanalüütilisele psühhoteraapiale. Tekib parem arusaam varasest ema-lapse suhtest ja selle tähtsusest lapse ja ka täiskasvanu erinevate probleemide tekkimisel. Oskus rakendada teadmisi töös teraapia patsientidega.

**13.** Võime eristada isiksusestruktuuri erinevaid tasemeid töös patsientidega.

Omandatakse oskus hinnata , kuidas igale erinevale struktuuritasemele vastab patsiendi väline käitumine ja kommunikatsioonivõime nii teraapias kui kaasinimestega.

**14-15** Erinevate kontseptsioonide tundmine inimeses, eripärade mõistmine ja oskus rakendada omandatud teadmisi kliinilises töös.

Mõista kultuuri, poliitika, teaduse ja keskkonna olemust ja mõju psühhoanalüütilises võtmes. Osata ära tunda ja käsitleda kultuurist, poliitikast, teadusest ja keskkonnast tulenevaid nähtusi ning nende nähtuste mõju psühhoteraapiale kliinilises töös. Mõista psühhoanalüüsi kriitika olemust ning õppida hindama nii psühhoanalüütilist teooriat kui kliinilist praktikat kriitiliselt ja skeptiliselt eesmärgiga leida tõde ja jätta kõrvale ebateaduslik teooria ja praktika.

**HR Eri häirete ja probleemide ravi psühho-**

**analüütilise teraapia kontekstis**

1. PAT rakendamine neurootiliste häirete ravis
2. PAT rakendamine psühhosomaatiliste häirete ravis
3. PAT rakendamine söömishäirete ravis
4. PAT rakendamine sõltuvushäirete ravis
5. PAT rakendamine skisofreenia ravis
6. PAT rakendamine piirialase isiksuse puhul
7. Töö vale- selfiga PAT-s
8. Nartsissistliku isiksushäire käsitlemine PAT-s
9. Toetav teraapia PAT-s

**Sisu kirjeldus**:

**1-2** Käsitletakse lähemalt neuroosi alaliike – konversioonihüsteeriat, foobseid häireid,  sundhäireid ning neurootilist depressiooni. Õpitakse tundma sarnasusi ja erinevusi nii sümptomite, kaitsemehhanismide, sisemise konflikti osas ning ülekande ja vastuülekande aspekte. Neurootilise depressiooni puhul käsitletakse lähemalt varaseid traumasid ning sellest tulenevat objektsuhete iseärasusi ning separatsioonihirmu.

**3.** Tutvustatakse erinevaid söömishäireid kui vahendit, mille abil vältida sisemisi või väliseid teadvustamata psühholoogilisi vastuolusid. Kuna häire toimib probleemi lahendusena, on sellest loobumine sageli väga raske. Ülekande ja vastuülekandetunnete  eripäradest töötamisel söömishäiretega patsientidega.

**4.** Sõltuvuse kui nähtuse olemus ja psühhoanalüütiline mõistmine. Sõltuvushäirete (SH) diagnoosimine ja ravi võimalused. SH käsitlemine kliinilises töös. Raskused ja probleemid SH ravis. Ülekande ja vastuülekande teema SH ravis.

**5.** Käsitletakse psühhootiliste häirete (ka. skisofreenia ) sümptoome ja kaitsemehhanisme ( isolatsioon, eemaldumine, eitamine, omnipotentne kontroll, primitiivne idealiseerimine ja tühistamine, projektsioon, introjektsioon ja dissotsiatsioon ) Õpitakse toetava psühhoteraapia tehnikaid töös psühhootiliste patsientidega (psühholoogilise turvatunde loomine , patsiendi koolitamine, ärevuse sidumine jt. )

6. Käsitletakse piirialasele isiksusehäirele omaseid sümptoome kaitsemehhanisme. Tutvutakse lähemalt O.Kernbergi ja P.Fonagy töödega. Lähemalt tutvutakse piirialasele isiksusehäirele vastavate psühhoteraapia tehnikatega (P.Fonagy mentaliseerimisel põhinev teraapia, N.McWilliamsi ekspressiivsed tehnikad ).

**7.** Lähtutakse D.Winnicoti töödest. Käsitletakse, kuidas tekib vale mina, mis on tema funktsioon, miks vale mina võib olla liialdatud, mis tingib vale mina arengu, mis on samatähenduslik vale minaga tervetel inimestel, mida me mõistame eheda mina all.

**8.** Erinevatest lähenemiseviisidest ehk tehnikatest erinevate nartsissistlike häirete juures. Kuidas lähenevad Kohuti poolehoidjad ja mille poolest erineb nende lähenemine Otto Kernbergi lähemisest. Nartsissistliku isiksushäire käsitlemisel tekkivatest ohtudest teraapiale. Ülekande ja vastuülekande eripärade arvestamine töös nartsissistlike isiksushäiretega. "Paksunahaliste" ja "õhukesenahaliste" nartsissismi eripärad ja töö nendega.

**9.** Teoreetilised teadmised toetava psühhoteraapia spetsiifikast , teraapia eesmärk (sümptomitele suunatus, elukriisidega toimetulek, kannatusi põhjustavate konfliktide leevendamine), ego ja psüühilise arengu toetamine,  ülekande iseärasused ja töö ülekandega toetavas teraapias.

**Mooduli eduka läbimise korral omandatavad teadmised ja oskused**:

**1-2.**Teadmised neurooside alaliikidest ja oskused tööks vastavate patsientidega. Arusaam psühhosomaatika tekkemehhanismidest ja oskused töötada nende patsientidega.

**3**. Tekib arusaam söömishäirete psühhodünaamilisest käsitlusest, häire psühhoterapeutilise ravi võimalustest.

**4**. Sõltuvus häirete olemuse  ja ravi võimaluste mõistmine. Oskus diagnoosida ja käsitleda erinevaid sõltuvus häireid kliinilises töös.

**5.** Omandatakse teadmised psühhootilisest häirest ja praktilised teadmised spetsiifilistest psühhoteraapia tehnikatest töös psühhootiliste patsientidega.

6. Omandatakse teadmised piirialasest isiksusehäirest ja praktilised teadmised spetsiifilistest psühhoteraapia tehnikatest töös piirialaste patsientidega.

7. Teoreetilised teadmised “vale minast” ning oskused kliiniliseks tööks “vale minaga” patsientidega.

8. Omandatakse teadmised vajaminevatest võtetest nartsissistlike isiksusehäirete ravil. Osatakse nartsissismispektri häireid ära tunda ja teadvustakse oma vastuülekande momente töös nende haigetega.

9. Omandatakse toetava psühhoteraapia teoreetilised alused ja oskused kliiniliseks tööks.

**PATE Psühhoanalüütilise psühhoteraapia eetika**

1. Üldised nõuded inimestega töötavatele spetsialistidele
2. Eetika printsiipide rakendamise eripärad PAT-s
3. Ülekande probleemid PAT-s

**Sisu kirjeldus:** tutvustatakse Eesti Psühholoogide Liidu eetilisi printsiipe ning Ameerika Psühholoogide Assotsiatsiooni eetika koodeksit. Juhtumeid kategoriseeritakse, analüüsitakse ja tuuakse välja peamised eetilised probleemid psühhoanalüütilise terapeudi töös. Tutvustatakse ülekandest johtuvaid situatsioone, kus on oluline olla tähelepanelik ja teha eetiliselt korrektseid otsuseid.

**Mooduli eduka läbimise korral omandatavad teadmised ja oskused:** Teadmised eetika printsiipidest, millest lähtuvalt juhenduda oma töös. Oskused keerulistes terapeutilistes situatsioonides jääda eetiliste printsiipide raamidesse.

**PATU Psühhoanalüütilise psühhoteraapia protsessi ja**

**tulemuslikkuse uurimine**

1. Protsessi uurimise metoodikad
2. Tulemuslikkuse uurimise metoodikad

**Sisu kirjeldus:** psühholoogiliste sekkumiste (interpretatsioonid, peegeldused, ümbersõnastamised, konteinimised, kinnitamised jne) tõhususe uurimine, sümptomite leevenemine läbi tunnete läbitöötamise ja sisekaemuse.

 **Mooduli eduka läbimise korral omandatavad teadmised ja oskused:** oskus arvestada millal on sobiv ja terapeutiliselt õige aeg interpreteerida, et patsient saaks üle oma vastupanust ja sisemised konfliktid pääseksid teadvusesse ning neid saaks teraapias käsitleda. Oskus vormistada kliinilisi juhtumeid artikliteks eriala ajakirjadesse.

**PAJA** **Psühhoanalüütiline juhtumi analüüs**

**Sisu kirjeldus:** Juhtumi analüüs superviisori juhendamisel kestab 3 aastat. Juhtumi analüüs viiakse läbi grupis superviisori juhendamisel, kus kursuse jooksul käsitletakse erinevate häiretega patsientide teraapia protsessi. Ühe juhtumi teraapia kestvus on vähemalt 6 kuud, et näha ja õppida protsessi dünaamikat.

**Mooduli eduka läbimise korral omandatavad teadmised ja oskused:** Arusaam teraapia protsessi dünaamikast. Praktiliste meetodite tundmaõppimist patsient terapeudi suhtes. Ülekannete, vastuülekannete ja projektiivsete identifikatsioonide äratundmist ning oskust nendega töötada.

**OT Oma teraapia**

**Sisu kirjeldus:** Kursuslane käib Eesti Psühhoanalüütilise Seltsi poolt aktsepteeritud koolitusterapeudi juures oma teraapias kestvusega 4 aastat ja sagedusega 2 korda nädalas.

**Mooduli eduka läbimise korral omandatavad teadmised ja oskused**: Kursuslane saab isikliku kogemuse psühhoanalüütilisest teraapiast ja protsessidest mis käivituvad. Töötab tunnete tasandil läbi oma elu olulised teemad ja saab parema teadmise endast ning hoiab ära võimaluse omi olulisi teemasid patsientide peal lahendada.

**LT Lõputöö**

1. Kliinilise juhtumi kirjeldus ja analüüs

**Sisu kirjeldus:** Kogu superviseeritav praktika peab olema tehtud enne lõputöö esitamist. Õppekava lõppeb kirjaliku eksamiga, milleks on kahe aastase teraapiajuhtumi kirjeldus/ kokkuvõte koos õpitud teadmistega. Kirjeldatakse patsiendi arengut selle 2 aasta jooksul ja tuuakse välja omal valikul kahe järjestikuse seansi jooksul toimunud analüütilise töö kirjeldus. Peale töö esitamist vastatakse vajadusel komisjoni küsimustele antud töö sisu ja oma teadmiste kohta.

**Mooduli eduka läbimise korral omandatavad teadmised ja oskused**: Teoreetilised ja praktilised oskused iseseisvaks tööks. Kirjaliku eksami eduka soorituse järel saab kursuslane terapeudi väljaõppe lõputunnistuse ning võimaluse taotleda Eesti Psühhoanalüütilise Seltsi liikmeks vastuvõtmist.

 **SUP Superviseeritav praktika**

1. Supervisioon

**Sisu kirjeldus**: Kursuslane peab superviseerima 2 patsienti, kes käivad teraapias 2 korda nädalas kestvusega kaks aastat. Kummagi patsiendi jaoks peab olema erinev supervisor (superviisorite nimekirja määrab koolipidaja), kelle juures superviseeritakse patsienti sagedusega 1 kord nädalas kestvusega 2 aastat.

**Mooduli eduka läbimise korral omandatavad teadmised ja oskused**: Oskused töötada psühhoanalüütilises võtmestikus erinevate häiretega patsientidega. Teooria ja praktika koos võimaldavad aru saada, kuidas täiskasvanu ja terapeudi vahel toimub kommunikatsioon- nii verbaalne kui mitte verbaalne, samuti teadvustamata ning selle tähendust mõistmaks patsiendi arengut. Teadmised ja kogemused inimpsüühika eripäradest erinevate häirete puhul ja oskused töötada nendega.

**I aasta**

**Õppekava: Psühhoanalüütilise teraapia põhimõisted**

Eesmärgiks on pakkuda psühhoanalüütiliste teadmiste, põhimõistete ja meetodite tundmaõppimist. Õppekava sisaldab psühhoanalüütilise psühhoteraapia ajaloo, teoreetiliste aluste, eri koolkondade teoreetiliste lähtekohtade ja praktiliste meetodite tundmaõppimist

Õpetamisel toetume psühhoanalüütilisele inimese käsitlusele ja psühhoteraapia meetoditele ning nende edasi arendatud kaasaegsetele teooriatele.

**II aasta**

**Õppekava: Psühhoanalüütiline lähenemine eri häirete korral.**

**Eesmärgiks on e**ri häirete käsitlemise aluste ja praktiliste vilumuste ja oskuste omandamine. Samuti psühhoanalüütilise psühhoteraapia eetika printsiipide omandamine ja psühhoanalüütilise psühhoteraapia hindamis – ning uurimismeetodite tundmaõppimine. Teoreetilised teadmised seostatakse eri koolkondade meetodite, praktiliste oskuste ja vilumuste omandamisega nii simuleeritud olukordades kui reaalses töös.

**III aasta**

**Õppekava: Psühhoanalüütilise psühhoteraapia protsess.**

Teooria ja praktika koos võimaldavad sisuliselt mõista, kuidas täiskasvanu ja terapeudi vahel toimub teadvustamata kommunikatsioon ja selle tähendust.

Eesmärgiks on anda õpilastele põhjalikud teadmised, praktilised oskused ja vilumused ning eetiline baas tööks psühhoanalüütilise psühhoteraapia võttestikuga eri kontekstides.

Oluline osa on oma teraapial psühhoanalüütilise psühhoteraapia vormis. Õpilased läbivad superviseeritava praktika ja selle käigus omandatakse iseseisva töö praktilised oskused superviisori juhendamisel. Õppekava lõppeb kirjaliku eksamiga, milleks on kahe aastase teraapiajuhtumi kirjeldus/ kokkuvõte koos õpitud teadmistega.

**KOOLITAJAD**

Käesoleva õppekava raames õpetavate koolitajate nimed. Kõik koolitajad on andnud kirjaliku nõusoleku koolituse läbiviimiseks.

Koolitusi viivad läbi:

1. **Endel Talvik,** psühhoanalüütik, psühhoterapeut

kontakt: endeltalvik@gmail.com

1. **Dr. Erika Saluveer,** psühhiaater, psühhoterapeut, psühhoanalüütik

Kontakt: erika.saluveer@regionaalhaigla.ee

1. **Dr. Merike Alas,** psühhiaater, psühhoterapeut, psühhoanalüütik

Kontakt: merike.alas@gmail.com

1. **Prof. Mare Pork,** PhD, kliinilise psühholoogia professor, psühhoterapeut

Kontakt: mare@joa.ee

1. **Edith Herkel** MSc, psühhoterapeut, kliiniline psühholoog, psühhoanalüütik

Kontakt: edith.herkel@gmail.com

**Ruumid ja tehnika**

Õppetöö viiakse läbi klassiruumis, mis on varustatud vajalike IT-tehniliste lahendustega (sh DATA projektor), loov- ning grupitegevusteks vajalike vahenditega (sh pabertahvel, markerid, jm).